### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

”PUKK – Puljen til ung kunst og kultur” har eksisteret i 3 år og er i den korte tid blevet en meget populær pulje blandt unge kunstnere, kulturformidlere og kreative, som kan søge op til 10.000 kr. til deres projekter. Puljen er vigtig for det kunstneriske og kreative vækstlag i [adresse], der udgør en fødekæde af næste generation af de kulturskabere og -brugere, der er så vigtige for byen og kommunens udvikling generelt.

Det har været tydeligt fra begyndelsen, at der er et stort behov for at prøve kræfter som kulturarrangør og igangsætter blandt de unge, og at der derfor også har været stor interesse for at søge midler til meget forskelligartede projekter og arrangementer til glæde for rigtig mange borgere. Puljen er ofte den nødvendige fødselshjælper til at understøtte projekter og aktiviteter, som styrker fællesskab og trivsel blandt unge. Puljen er på 0,5 mio. kr. årligt og er kun midlertidigt finansieret i perioden 2019-2022.

Radikale Venstre ønsker, at puljen permanentgøres og der afsættes 0,5 mio. kr. årligt fra 2023 og frem. Puljen administreres af Kulturforvaltningen, og der tilknyttes et bevillingsudvalg af unge.